CELEX: 32015R1760
Language: bg
Date: 2015-10-01 00:00:00
Title: Регламент (ЕС) 2015/1760 на Комисията от 1 октомври 2015 година за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на ароматичното вещество p-мента-1,8-диен-7-ал от списъка на Съюза (Текст от значение за ЕИП)

2.10.2015   
            
            
               BG
            
            
               Официален вестник на Европейския съюз
            
            
               L 257/27
            
         РЕГЛАМЕНТ (ЕС) 2015/1760 НА КОМИСИЯТА
   от 1 октомври 2015 година
   за изменение на приложение I към Регламент (ЕО) № 1334/2008 на Европейския парламент и на Съвета по отношение на премахването на ароматичното вещество p-мента-1,8-диен-7-ал от списъка на Съюза
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 от него,
   като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 6 от него,
   като има предвид, че:
   
               (1)
            
            
               В приложение I към Регламент (ЕО) № 1334/2008 се установява списък на Съюза на ароматизантите и изходните материали, одобрени за употреба във или върху храни, и условията за тяхната употреба.
            
         
               (2)
            
            
               С Регламент за изпълнение (ЕС) № 872/2012 на Комисията (3) беше приет списък на ароматичните вещества и той беше въведен в част А от приложение I към Регламент (ЕО) № 1334/2008.
            
         
               (3)
            
            
               Списъкът може да се актуализира в съответствие с предвидената в член 3, параграф 1 от Регламент (ЕО) № 1331/2008 обща процедура по инициатива на Комисията или при постъпване на заявление от държава членка или от заинтересована страна.
            
         
               (4)
            
            
               Ароматичното вещество p-мента-1,8-диен-7-ал (FL № 05.117) е включено в списъка като ароматично вещество в процес на оценка, за което е необходимо да се предоставят допълнителни научни данни. Заявителят е предоставил необходимите данни.
            
         
               (5)
            
            
               Европейският орган за безопасност на храните направи оценка на предоставените данни и заключи в своето научно становище от 24 юни 2015 г. (4), че p-мента-1,8-диен-7-ал (FL № 05.117) е генотоксичен in vivo, поради което употребата му като ароматично вещество повдига опасения относно неговата безопасност.
            
         
               (6)
            
            
               Веществото p-мента-1,8-диен-7-ал (FL № 05.117) се среща в естествен вид в корите на плодовете от някои растения от родовете Perilla, Citrus и др.
            
         
               (7)
            
            
               Употребата на p-мента-1,8-диен-7-ал (FL № 05.117) съответно не отговаря на посочените в член 4, буква а) от Регламент (ЕО) № 1334/2008 общи условия за употреба на ароматизанти, поради което веществото следва незабавно да се заличи от списъка с цел защита на човешкото здраве.
            
         
               (8)
            
            
               Комисията следва да използва процедурата по спешност за заличаването от списъка на Съюза на предизвикващото опасения за безопасността вещество.
            
         
               (9)
            
            
               Поради слабата му употреба и ниското общо количество на p-мента-1,8-диен-7-ал (FL № 05.117), добавяно в храни в рамките на Съюза, наличието на веществото в храната не предизвиква неотложни опасения за неговата безопасност. Като се вземат също така предвид и техническите причини, преди датата на влизане в сила на настоящия регламент следва да се определят преходни периоди за храните, съдържащи p-мента-1,8-диен-7-ал (FL № 05.117), които се предлагат на пазара или се внасят в Съюза от трети страни.
            
         
               (10)
            
            
               Поради това част А от приложение I към Регламент (ЕО) № 1334/2008 следва да бъде съответно изменена.
            
         
               (11)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Част А от приложение I към Регламент (ЕО) № 1334/2008 се изменя в съответствие с приложението към настоящия регламент.
   Член 2
   1.   Храни, в които е добавено ароматичното вещество p-мента-1,8-диен-7-ал (FL № 05.117), които са били законно пуснати на пазара преди датата на влизане в сила на настоящия регламент, могат да бъдат предлагани на пазара до срока им на минимална трайност или срока на годност.
   2.   Внасяните в Съюза храни, в които е добавено ароматичното вещество p-мента-1,8-диен-7-ал (FL № 05.117), могат да бъдат предлагани на пазара до срока им на минимална трайност или срока на годност, когато вносителят на такива храни може да докаже, че те са били изпратени от съответната трета държава и са били на път за Съюза преди датата на влизане в сила на настоящия регламент.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 октомври 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 34.
   
      (2)  ОВ L 354, 31.12.2008 г., стр. 1.
   
      (3)  Регламент за изпълнение (ЕС) № 872/2012 на Комисията от 1 октомври 2012 г. за приемане на предвидения в Регламент (ЕО) № 2232/96 на Европейския парламент и на Съвета списък на ароматичните вещества, за въвеждането му в приложение I към Регламент (ЕО) № 1334/2008 на Европейския парламент и на Съвета и за отмяна на Регламент (ЕО) № 1565/2000 на Комисията и на Решение 1999/217/ЕО на Комисията (ОВ L 267, 2.10.2012 г., стр. 1).
   
      (4)  Научно становище относно оценка № 208 на Групата по ароматизантите Revision 1 (FGE.208Rev.1): Разглеждане на данните относно генотоксичността на представители за 10 алициклични алдехиди с α, β-ненаситеност в пръстен/странична верига и прекурсори от химическа подгрупа 2.2 на FGE.19. Бюлетин на ЕОБХ (EFSA Journal) 2015 г.; 13(7):4173, стр. 28. doi:10.2903/j.efsa.2015.4173 Достъпен на следния адрес: www.efsa.europa.eu/efsajournal
   
      ПРИЛОЖЕНИЕ
      В част А от приложение I към Регламент (ЕО) № 1334/2008 се заличава следното вписване:
      
         
                     „05.117
                  
                  
                     
                        p-мента-1,8-диен-7-ал
                  
                  
                     2111-75-3
                  
                  
                     973
                  
                  
                     11788
                  
                  
                      
                  
                  
                      
                  
                  
                     2
                  
                  
                     ЕОБХ“